b'\n_START_ARTICLE_\nYoutuber\n_START_PARAGRAPH_\nYouTuber ali YouTube ustvarjalec je oseba, znana po ustvarjanju video vsebin, ki jih objavlja na spletni strani YouTube. Ti ustvarjalci se razlikujejo po tipu vsebine, zna\xc4\x8dilne za njihov Youtube kanal. Njihov dohodek v glavnem izvira iz ogla\xc5\xa1evanja, sponzorstev, sodelovanja s podjetji in korporacijami, tr\xc5\xbeenja priporo\xc4\x8dil in \xc5\xa1irjenja dejavnosti tudi izven YouTuba._NEWLINE_Med najpogostej\xc5\xa1imi tipi YouTube kanalov so kanali z zabavnimi ske\xc4\x8di; dnevni \xc2\xbbvloggerji\xc2\xab, ki dnevno objavljajo video posnetke o njihovih \xc5\xbeivljenjih; kanali, ki se ukvarjajo lepotnimi izdelki, li\xc4\x8dili in modo, dru\xc5\xbeinski kanali; kanali, katerih vsebina se osredoto\xc4\x8da na videoigre; kanali s potovalnimi vsebinami; kanali z \xc2\xbbdo-it-yourself\xc2\xab\xc2\xa0vsebinami; kanali, ki se osredoto\xc4\x8dajo na \xc5\xbeivljenjski slog, zdravje in telovadbo; kanali s kuharskimi vsebinami; kanali z glasbeno in plesno vsebino itd.\n_START_SECTION_\nViri prihodka\n_START_PARAGRAPH_\nObstajajo razli\xc4\x8dni viri prihodka, s katerimi Youtube ustvarjalci lahko zaslu\xc5\xbeijo toliko, da jim ustvarjanje Youtube posnetkov lahko predstavlja edino zaposlitev. Navadno je koli\xc4\x8dina prihodka mo\xc4\x8dno pogojena z velikostjo njihove baze gledalcev in \xc5\xa1tevilom ogledov posameznega video posnetka.\n_START_SECTION_\nTr\xc5\xbeenje priporo\xc4\x8dil\n_START_PARAGRAPH_\nVeliko Youtube ustvarjalcev slu\xc5\xbei denar tako, da se priklju\xc4\x8dijo podjetjem in pomagajo pri tr\xc5\xbeenju njihovih produktov in storitev. Ko se prijavijo na ponudnikovo spletno stran, dobijo posebno povezavo do ponujanih produktov in storitev, ki jo delijo naprej med svoje gledalce. Za vsako prodajo izdelka ali storitve, ki se zgodi preko klika na to posebno povezavo, dobijo dele\xc5\xbe izkupi\xc4\x8dka.\n_START_SECTION_\nSodelovanje s podjetji in korporacijami\n_START_PARAGRAPH_\nVir zaslu\xc5\xbeka za Youtube ustvarjalce so lahko podjetja in korporacije, ki ustvarjalcem pla\xc4\x8dajo, da ogla\xc5\xa1ujejo njihove izdelke ali storitve. Ustvarjalci so zakonsko obvezani, da v opisu posnetka povedo, da njihov video posnetek vklju\xc4\x8duje oglas za izdelek ali storitev. Podjetja in korporacije navadno poi\xc5\xa1\xc4\x8dejo Youtube ustvarjalce z ustrezno ciljno publiko za ogla\xc5\xa1evanje svojih produktov in storitev, v dogovoru ali pogodbi z ustvarjalcem pa pogosto vklju\xc4\x8dijo klju\xc4\x8dne to\xc4\x8dke, ki jih mora Youtube ustvarjalec povedati in prikazati._NEWLINE_Na podoben na\xc4\x8din delujejo tudi sponzorstva, le da pri teh Youtube ustvarjalci ne ogla\xc5\xa1ujejo konkretnih produktov ali storitev. Podjetje ali korporacija sponzorira videoposnetek oz. ustvarjalcu omogo\xc4\x8da, da ga ustvari preko financiranja, zagotavljanja izdelkov ali storitev, nima pa nadzora nad vsebino samega posnetka. Youtube ustvarjalci se navadno v videoposnetku sponzorju zahvalijo in po \xc5\xbeelji spodbudijo gledalce, da uporabijo njegove storitve ali kupijo njegove izdelke.\n_START_SECTION_\nPovezovanje Youtube ustvarjalcev\n_START_PARAGRAPH_\nYouTube ustvarjalci preko nalaganja posnetkov, gledanja, diskutiranja in povezovanja z drugimi ustvarjalci soustvarjajo kulturni sistem YouTuba in tvorijo mre\xc5\xbeo ustvarjalne prakse. _NEWLINE_Pogosto se YouTube ustvarjalci pove\xc5\xbeejo in sodelujejo z drugimi ustvarjalci, kar jim omogo\xc4\x8da \xc5\xa1irjenje njihovega podro\xc4\x8dja ustvarjanja in s tem dostop do drugih baz gledalcev, kar pripomore k rasti njihovega YouTube kanala. V namene povezovanja, mre\xc5\xbeenja in sodelovanja med youtube ustvarjalci, podjetji in gledalci je vsako leto organiziranih veliko dogodkov in konferenc, npr. VidCon, Playlist Live, Summer In The City, VidTalks. Vidcon, ki sta ga v Ju\xc5\xbeni Kaliforniji leta 2010 prvi\xc4\x8d organizirala John in Hank Green, YouTube ustvarjalca s kanalom Vlogbrothers, predstavlja prvi in najve\xc4\x8dji tak dogodek, ki se osredoto\xc4\x8da predvsem na povezovanje skupnosti gledalcev, mre\xc5\xbeenje in izobra\xc5\xbeevanje youtube ustvarjalcev ter podporo podjetjem, znamkam in korporacijam, ki gradijo svojo dejavnost v ekosistemu spletnih video posnetkov.\n_START_SECTION_\nZa\xc5\xa1\xc4\x8dita Youtube ustvarjalcev\n_START_PARAGRAPH_\nZ nara\xc5\xa1\xc4\x8dajo\xc4\x8do popularnostjo spletnega mesta Youtube in \xc4\x8dedalje ve\xc4\x8djega \xc5\xa1tevila ustvarjalcev, ki se pre\xc5\xbeivljajo z ustvarjanjem video posnetkov, postaja prostor neodvisnega ustvarjanja spletnih video vsebin \xc4\x8dedalje bolj kompleksen. Med drugim je leta 2015 Google predstavil Youtube Red, storitev, kjer gledalci pla\xc4\x8dajo mese\xc4\x8dno naro\xc4\x8dnino in lahko gledajo video posnetke na Youtubu brez predvajanih oglasov. Ve\xc4\x8dina ustvarjalcev, ki del dohodka dobi od pla\xc4\x8danih oglasov, se je ob tem za\xc4\x8dela spra\xc5\xa1evati, kako bo to vplivalo na njihov dohodek. V odziv na ta dogodek in na druga pogosta vpra\xc5\xa1anja ustvarjalcev glede pogodb, sponzorstev in strategij uspe\xc5\xa1nega ustvarjanja Youtube posnetkov, je Youtube ustvarjalec Hank Green leta 2016 ustanovil neprofitno zdru\xc5\xbeenje za spletne ustvarjalce, imenovano Internet Creators Guild, ki je prva organizacija, katere edini namen je nuditi podporo in za\xc5\xa1\xc4\x8dito spletnim ustvarjalcem. Zdru\xc5\xbeenje \xc5\xbeeli ustvarjalcem nuditi poslovne nasvete in druge oblike podpore ter se sporazumevati z mediji in platformami z vidika ustvarjalcev. Med cilji organizacije so pomagati razjasniti vlogo novih produktov in\xc2\xa0 ureditev na podro\xc4\x8dju spletnega ustvarjanja; deljenje zgodb in strategij profesionalnih ustvarjalcev, ki bodo dostopne \xc4\x8dlanom; svetovati konferencam in dogodkom kako oblikovati koristen pogovor o spletnem ustvarjanju; spodbujati raznolikost v video vsebinah, vklju\xc4\x8dujo\xc4\x8d jezik, starost, raso, spol in socialno-ekonomski status; nuditi in obrazlo\xc5\xbeiti vzor\xc4\x8dne pogodbe za sponzorje, managerje, agencije in linije izdelkov; nuditi primere uspe\xc5\xa1nih strategij za grajenje skupnosti in ogla\xc5\xa1evanja; zdru\xc5\xbeiti glasove spletnih ustvarjalcev za ustvarjanje sprememb.\n_START_SECTION_\nObremenitve in izgorelost\n_START_PARAGRAPH_\nKljub mnogim prednostim Youtuba kot zaposlitve je tak\xc5\xa1na oblika dela lahko zelo obremenjujo\xc4\x8da. \xc4\x8cedalje ve\xc4\x8d uspe\xc5\xa1nih YouTube ustvarjalcev, kot npr. Felix Kjellberg (Youtube kanal PewDiePie),\xc2\xa0Erik Phillips (Youtube kanal M3RKMUS1C), Bobby Burns in Elle Mills, poro\xc4\x8da o izgorelosti. Na hitro rasto\xc4\x8dem podro\xc4\x8dju YouTube ustvarjanja so posamezniki pod veliki pritiskom, da ostanejo relevantni in obdr\xc5\xbeijo gledanost, ki jim omogo\xc4\x8da pre\xc5\xbeivetje. Da YouTube ustvarjalci dobijo dovolj denarja od ogla\xc5\xa1evanja, morajo njihovi video posnetki dose\xc4\x8di dovolj gledalcev, kar pomeni da morajo objavljati redno in \xc4\x8dim pogosteje, vsebina posnetkov pa mora ostajati zanimiva in vabljiva. Prav tako YouTube pri video posnetkih z dolo\xc4\x8denimi kontroverznimi vsebinami ali \xc5\xbealjivim jezikom ne dopu\xc5\xa1\xc4\x8da ogla\xc5\xa1evanja, zaradi nezadovoljstva ogla\xc5\xa1evalcev, katerih morebitni oglasi bi se pojavili ob teh vsebinah. To ustvarja dodaten pritisk, da ustvarjalci producirajo vsebino, s katero so zadovoljni oni in gledalci ter prina\xc5\xa1a dohodek preko ogla\xc5\xa1evanja. Ve\xc4\x8dina YouTube ustvarjalcev si sama sestavlja svoj urnik dela, ki po navadi ne dopu\xc5\xa1\xc4\x8da \xc4\x8dasa za sprostitev, saj ve\xc4\x8d vlo\xc5\xbeenega dela pomeni ve\xc4\x8d vsebine in ogledov. Ta te\xc5\xbeava se \xc5\xa1e bolj izra\xc5\xbea pri YouTube ustvarjalcih, katerih glavna vsebina je njihovo vsakodnevno \xc5\xbeivljenje, kar \xc5\xa1e bolj zamegli mejo med zasebnim in poklicnim \xc5\xbeivljenjem. Poleg finan\xc4\x8dnih skrbi, upravljanja sponzorstev in ohranjanje relevantnosti morajo YouTube ustvarjalci nenehno ohranjati stik s svojimi gledalci preko razli\xc4\x8dnih dru\xc5\xbebenih omre\xc5\xbeij, brati komentarje na svojih posnetkih in ustvarjati ter ohranjati profesionalne vezi z ostalimi YouTube ustvarjalci. Hkrati YouTube ustvarjalci te\xc5\xbeko spregovorijo o svojih te\xc5\xbeavah, saj so nenehno izpostavljeni mnenju milijonov gledalcev, ki z njimi pogosto ne so\xc4\x8dustvujejo, saj je v dana\xc5\xa1njem \xc4\x8dasu biti popularen YouTube ustvarjalec, ki se pre\xc5\xbeivlja z ustvarjanjem video posnetkov, zelo \xc5\xbeelena oblika zaposlitve in se prito\xc5\xbeevanje nad njo mnogim zdi nehvale\xc5\xbeno.'